  Наталья Тетерина 9-тӥ тулыспалэ Пермь улосвылысь Бадӟым Гондыр черкогуртын «Чеберина-2018» улосвылкуспо вожвылъяськон ортчиз. Отчы Башкортостанысь но Пермь улосвылысь 13–17 аресъем тямыс удмурт нылашъёс пыриськизы. Со сярысь ивортодэтъя «Удмуртия» агентстволы конкурсэз радъясь, Бадӟым Гондыр клубысь ӧнерчи Физа Гарифуллина вераз. Солэн кылъёсызъя, таӵе вожвылъяськон Бадӟым Гондыр палъёсын нырысьсэ ортчиз, со удмуртъёслэсь лулчеберетсэс утёнлы сӥземын вал. Медаз вуны удмурт кыл, кыӵе сямъёс вань, кыӵе йылолъёс вань. Нылпиос но трос вал учкисьёс, соос но мед валалозы, удмуртъёс ми вань али шуыса. Соос пичиысен мед адӟозы, кыӵе дӥськутъёс луо удмуртъёслэн, кыӵе кырӟанъёс Физа Гарифуллина«Чеберина-2018» конкурсэ пыриськисьёс ваньзы удмурт кылын верасько, пусйиз радъясь. Котькудӥз соос пӧлысь аслэсьтыз быгатонлыксэ возьматӥз: нылашъёс  удмурт дӥсен тодматӥзы, удмурт йӧскалык сиён сярысь веразы — марлэсь со лэсьтӥське но кыӵе праздникъёсы пӧраське. «Пӧртэм-пӧртэм. Кин кырӟаз, кин эктӥз, кин кылбур вераз со творчествоя конкурсын. Куинь час но ӝыны мынӥз ке милям, шокчытозь кадь, ӧм но валалэ, кызьы дыр ортчиз», — вераз мылкыдзэ Физа Гарифуллина. Вожвылъяськонын Башкортостанысь Вязовка гуртысь Мариалина Нуриахметова вормиз. Радъясь верамъя, со улосвылын удмурт чеберлыкъя ӵошатсконъёс кемаласен ортчо, соин ик нылаш юн дасяськемын вал. Озьы ке но, Гондырысь но пыриськисьёс трослы бере ӧз кыле, асьсэдыз умой возьматӥзы, лыдъя Физа Гарифуллина. Солэн верамезъя, та ӵошатсконэз азьланяз но Пермь улосвылысь Бадӟым Гондырын радъяны малпало, малы ке шуоно пиналъёслы со тунсыко потӥз.  Тегъёс: Лулчеберет Пермь Башкирия удмуртъёс удмурткыл чеберлык удмуртлык  